CELEX: C2005/006/57
Language: el
Date: 2005-01-08 00:00:00
Title: Υπόθεση C-467/04: Αίτηση για την έκδοση προδικαστικής αποφάσεως που υπέβαλε η Audiencia Provincial de Málaga (πρώτο τμήμα) με διάταξη της 8ης Ιουλίου 2004, στο πλαίσιο εκδικάσεως εφέσεως που άσκησαν οι G. Francesco Gasparini κ.λπ. κατά της διατάξεως της 21ης Νοεμβρίου 2003 περί ποινικής διώξεως

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/31
            
         Αίτηση για την έκδοση προδικαστικής αποφάσεως που υπέβαλε η Audiencia Provincial de Málaga (πρώτο τμήμα) με διάταξη της 8ης Ιουλίου 2004, στο πλαίσιο εκδικάσεως εφέσεως που άσκησαν οι G. Francesco Gasparini κ.λπ. κατά της διατάξεως της 21ης Νοεμβρίου 2003 περί ποινικής διώξεως
   (Υπόθεση C-467/04)
   (2005/C 6/57)
   Γλώσσα διαδικασίας: η ισπανική
   Με διάταξη της 8ης Ιουλίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 4 Νοεμβρίου 2004, η Audiencia Provincial de Málaga (πρώτο τμήμα), στο πλαίσιο εκδικάσεως εφέσεως που άσκησαν οι G. Francesco Gasparini κ.λπ. κατά της διατάξεως της 21ης Νοεμβρίου 2003 περί ποινικής διώξεως και που εκκρεμεί ενώπιόν της, ζητεί από το Δικαστήριο την έκδοση προδικαστικής αποφάσεως επί των κάτωθι ερωτημάτων:
   
               —
            
            
               Όσον αφορά το ποινικό δεδικασμένο, η Audiencia Provincial de Málaga ζητεί την ερμηνεία του άρθρου 54 της Συνθήκης του Σένγκεν επί των εξής ερωτημάτων:
               
                           1.
                        
                        
                           Είναι δεσμευτική η κρίση περί παραγραφής ενός εγκλήματος από τα δικαστήρια κράτους μέλους για τα δικαστήρια των λοιπών κρατών μελών;
                        
                     
                           2.
                        
                        
                           Έχει η απαλλαγή του κατηγορουμένου λόγω παραγραφής αποτελέσματα που να ωφελούν τους κατηγορουμένους σε άλλο κράτος μέλος όταν οι πράξεις ταυτίζονται; Άλλως, μπορεί να θεωρηθεί ότι η παραγραφή ευνοεί και τους κατηγορουμένους σε άλλο κράτος μέλος για τις ίδιες πράξεις;
                        
                     
                           3.
                        
                        
                           Σε περίπτωση που τα ποινικά δικαστήρια κράτους μέλους κρίνουν ότι δεν αποδεικνύεται ο εξωκοινοτικός χαρακτήρας ενός εμπορεύματος ως προς το έγκλημα της λαθρεμπορίας και απαλλάξουν τους κατηγορουμένους, μπορούν τα δικαστήρια άλλου κράτους μέλους να διευρύνουν την έρευνα προκειμένου να αποδειχθεί ότι η εισαγωγή του εμπορεύματος χωρίς καταβολή δασμών έγινε από τρίτο κράτος;
                        
                     
         
               —
            
            
               Όσον αφορά την έννοια του εμπορεύματος που τελεί σε ελεύθερη κυκλοφορία, η Audiencia Provincial de Málaga ζητεί την ερμηνεία του άρθρου 24 της Συνθήκης περί ιδρύσεως της Ευρωπαϊκής Κοινότητας επί του εξής ερωτήματος:
               Σε περίπτωση που ποινικό δικαστήριο κράτους μέλους κρίνει ότι δεν αποδείχθηκε ότι το εμπόρευμα εισήχθη παρανόμως σε κοινοτικό έδαφος ή ότι το έγκλημα της λαθρεμπορίας έχει παραγραφεί:
               
                           α)
                        
                        
                           Μπορεί το εν λόγω εμπόρευμα να θεωρηθεί ότι τελεί σε ελεύθερη κυκλοφορία στο λοιπό κοινοτικό έδαφος;
                        
                     
                           β)
                        
                        
                           Μπορεί να θεωρηθεί η διάθεση στο εμπόριο σε άλλο κράτος μέλος, κατόπιν εισαγωγής στο κράτος μέλος που απάλλαξε τους κατηγορουμένους, ως αυτοτελής και, ως εκ τούτου, κολάσιμη πράξη ή, αντιθέτως, αποτελεί πράξη συμφυή με την εισαγωγή;